Mini Gschicht vo Uruguay isch schnäll verzellt. Es isch es chleises Land, und es git (glaub) au nid so viel z'gseh. Ich bi denn nume 3 Täg dört gsi, was däm Land sicher nid gerächt wird. Aber me cha jo au nid schtändig in jedem Kaff hangeblybe...    Vo Argentinie här bin i z'erscht im schöne Städtli Colonia gschtrandet. Nomes est Omen, tatsächlich e ganz schöne Stadtchärn im Kolonialstil - das Mol sind's zur Abwächslig emol d'Portugiese gsi und nid d'Spanier, wo do ihre Yfluss gha händ. Jojo, isch würkli ganz nätt. Aber nach es paar Schtund het me's denn scho gseh.    Also bald wyter in d'Hauptstadt Montevideo. Mit anderthalb Millione Ywohner (fascht d'Hälfti vo Uruguay) eigentlich e richtigi Grossstadt, aber viel z'gseh git's au dört nid. Und ich ha mi also grad überhaupt nüm in Südamerika gfüehlt; es git dört fascht meh blondi und hellhütigi Lüt als dunkli.    Uffallend isch, dass d'Uruguayaner no viel meh Mate (so'n e Art Tee, wo me mit emne Metallröhrli us emne spezielle Gfäss trinkt) trinke als d'Argentinier. Au in de Schtroosse, im Bus, im Auto, unterwägs z'Fuess,... die händ ständig ihre Mate in dr Hand und e Thermosfläsche unter em Arm. Vieli trage au schtändig ihre Läder-Tornischter mit sich, wo sie ihri Thermos und s'Mate-Equipment grad drby händ. Rächt schräg!